Súradnice: 48°16′21″S 18°05′58″V﻿ / ﻿48,272379°S 18,099554°V﻿ / 48.272379; 18.099554

**Dolné Krškany** (maď. *Alsóköröskény*) sú mestská časť Nitry. Ich rozloha je 11,1 km² a žije tu 2064 obyvateľov. Súčasťou Nitry sú od roku 1974.

Poloha
------

Nachádzajú sa v južnej časti Nitry, ako druhé v poradí v smere na Nové Zámky. Na okraji, v nadmorskej výške 200 m.n.m sa nachádza chatovo-vinárska oblasť Bita. Cez Dolné Krškany preteká rieka Nitra a aj rieka Malá Nitra. Najväčšou stavebnou pamiatkou je barokovo-klasicistický kostol svätého Ondreja, ktorý bol dokončený v roku 1788.

História
--------

V rímskej dobe toto územie obýval germánsky kmeň Kvádov. Prvá písomná zmienka o Dolných Krškanoch pochádza z roku 1240, kedy boli v rukách kráľovnej. Jednou z jej častí bola dnes už zaniknutá dedinka *Dvorčany*, ktorá vznikla v 12.storočí. V roku 1585 boli úplne vyplienené Turkami. Dolné Krškany boli dlho súčasťou obce Kereskyn spolu s obcou Horné Krškany. Neskôr spolu so zemianskou osadou Mikov Dvor niesla názov Malé Krškany. V roku 1928 sa tu strieľalo do demonštrantov. V roku 1934 bol na rieke Malá Nitra postavený Pullmanov vodný mlyn. V decembri 1948 tu založili jedno z prvých poľnohospodárskych družstiev na Slovensku. Na rieke Nitra bolo v roku 1950 postavené Vodné dielo Dolné Krškany z dôvodu protipovodňovej ochrany a zásobovania úžitkovou vodou. V dolnom lese sa kedysi nachádzala upravovňa pitnej vody, ktorú v deväťdesiatich rokoch kvôli hygiene zatvorili. V posledných desaťročiach si v Krškanoch našli sídlo viaceré firmy, ktoré dodali mestskej časti veľký význam, pretože daňové príjmy z podnikania týchto firiem tvoria podstatnú časť rozpočtu mesta. Sídlia tu podniky ako Plastika, SEBN (bývalý Volkswagen), Nitrianske strojárne, Tukový priemysel Nitra a mnohé iné. Do roku 1995 tu boli Veľkosklady potravín a zeleniny. Nachádza sa tu tiež Výskumný ústav spracovania a aplikácie plastických látok (VÚSAPL). Napriek tomu prevláda obytná funkcia tejto mestskej časti. Obytnú zónu tvoria rodinné domy, ktoré sú postupne modernizované a hromadne pribúdajú luxusné vily nových obyvateľov. Na okraji mestskej časti je čistička odpadových vôd slúžiaca pre celé mesto, v roku 2007 bola rozšírená vďaka podpore z Európskej únie. V mestskej časti sa pravidelne konávajú burzy drobných chovateľov s medzinárodnou účasťou.

Doprava
-------

Premávajú tu 4 linky MHD Nitra: 12, 14, 22 a 23. Cez Dolné Krškany prechádza železničná trať Nové Zámky-Prievidza, pri ktorej sa nachádza aj železničná zastávka.

Občianska vybavenosť
--------------------

Nachádza sa tu základná aj materská škola, supermarket,  kostol svätého Ondreja, multifunkčné aj futbalové ihrisko. Na futbalovom ihrisku hráva svoje domáce zápasy družstvo ŠK Nitra-Dolné Krškany, ktoré momentálne pôsobí v VII. lige v Oblastnom futbalovom zväze Nitra.

Galéria
-------

* Vodné dieloVodné dielo
* HájHáj
* Vodné dieloVodné dielo

Referencie
----------

1. ↑   *Dolné Krškany* [online]. travelguide.sk, [cit. 2022-11-09]. Dostupné online.
2. ↑   *Poloha* [online]. oma.sk, [cit. 2021-12-03]. Dostupné online.
3. ↑   *Farský kostol sv. Ondreja (Dolné Krškany)* [online]. [Cit. 2022-11-09]. Dostupné online.
4. ↑   *História* [online]. nitra.sk, [cit. 2022-11-09]. Dostupné online. Archivované 2022-11-09 z originálu.
5. ↑   *História* [online]. slovensko.sk, [cit. 2022-11-09]. Dostupné online.
6. ↑   viac o vodnom diele.
7. ↑   *Mestská doprava Nitra* [online]. arriva.sk, [cit. 2022-11-09]. Dostupné online.
8. ↑   *Železničná zástavka Dolné Krškany* [online]. vlaky.net, [cit. 2022-11-09]. Dostupné online.
9. ↑   *Škola* [online]. zsmsnovozamocka, [cit. 2022-11-09]. Dostupné online.
10. ↑   *Supermarket* [online]. cjnr.sk, [cit. 2022-11-09]. Dostupné online.
11. ↑   *Ihriská* [online]. oma.sk, [cit. 2022-11-09]. Dostupné online.
12. ↑   *ŠK Nitra-Dolné Krškany* [online]. sportnet.sme.sk, [cit. 2022-11-09]. Dostupné online.

| * z
* d
* u
 Mestské časti Nitry (13) |
| --- |
| 
* Čermáň
* Diely
* Dolné Krškany
* Dražovce
* Horné Krškany
* Chrenová
* Janíkovce
* Klokočina
* Kynek
* Mlynárce
* Párovské Háje
* Staré mesto
* Zobor

 |  |